Notum sit omnibus sanctæ Dei æcclesiæ filiis, tam præsentibus quam futuris, quod quidam miles de Castro-Censorii, Wibertus nomine, Molismensi donavit æcclesiæ et fratribus in eadem Deo servientibus, tempore donni Roberti, primi ejusdem æcclesiæ abbatis, atrium Nantriaci, nichil sibi in eo retinens. Donavit quoque supradictæ æcclesiæ medietatem alodii ejusdem villæ, scilicet Naintriaci, in terris, in silvis, in pratis, et in villulis ad prædictum Naintriacum pertinentibus; Regina, uxore sua, duobusque filiis suis Acelino et Hugone laudantibus. Mortuo vero prædicto Wiberto, Acelinus, major filius ejus, volens ambulare in Jherusalem, medietatis alterius medietatem que videlicet hereditario ad illum jure pertinebat, Regina, maître sua et Hugone fratre suo laudantibus, XX et VII libris, Molismensibus vendidit monachis. Post longum autem temporis intervallum, Hugo, supradicti Wiberti minor filius, Clamiciaco graviter vulneratus, tempore donni Widonis secundi Molismensis cœnobii abbatis, religionis habitum, volente Deo, a Molismensibus monachis accepit; quibus tunc prædicti alodii quartum quadrantem quem hereditario jure libere possidebat, coram multis testibus donavit. Post obitum vero Hugonis, Acelinus, frater ejus, cepit fortiter calumpniari monachis alodium quod frater suus dederat illis; sed frater suus, donnus abbas Wido, monachique sui, nolentes cum ipso inire virgium, pro pace et pro confirmanda laude doni fraterni, decem libras denariorum donaverunt illi. Quapropter Acelinus, donum quod Hugo, frater suus, monachis fecerat de alodio, de servis et ancillis ad ipsum alodium pertinentibus, pro animabus patris sui et matris suæ, et pro anima fratris et pro sua libentissime concessit; vendicionem quoque suæ quartæ partis et omnia dona quæ pater suus æcclesiæ Molismensi fecerat iterum sponte sua confirmavit, nichil sibi omnino retinens in alodio, neque in omnibus supradictis. Hujus concessionis sive donationis in partem Molismensis æcclesiæ fuerunt testes: donnus Lambertus, abbas Pultariensis; Hugo de Merlenniaco; Norgaldus de Monte et frater ejus Haymericus; famuli quoque supradicti abbatis Seherius, Theodericus, Willelmus, Petrus. In parte vero Acelini testes fuerunt: Gaufredus de Villare, Wido de Misereio.